Opdatering: Lufthavnsafklaringen er sendt videre i systemet, for nu er det EU-Kommissionen, der skal vurdere, om det er tilladt at give offentlig støtte til lufthavnen i Thomasminde. Dermed kommer der ikke en afgørelse på sagen i dag, tirsdag.

Der kan blive sat punktum for årtiers snak om en ny bynær lufthavn i landets næststørste by, når Aarhus-borgmester Jacob Bundsgaard (S) tirsdag morgen mødes med transportminister Hans Christian Schmidt (V).

Her skal borgmesteren og ministeren drøfte en sag, der har været på tapetet gennem næsten 50 år - placeringen af Aarhus Lufthavn.

- Mødet kan blive ret afgørende, for i sidste ende er det transportministeren, der sidder og kan afgøre, om man skal gå videre med planen eller ej, siger Andreas Krog, redaktør på rejsesitet check-in.dk.

SE OGSÅ: Nok er nok: Borgere vil have lukket lufthavnssnak

Spørgsmålet er, om den nuværende placering ved Tirstrup på Djursland skal sløjfes til fordel for en mere bynær placering ved Thomasminde i det nordlige Aarhus.

Ja, siger store dele af erhvervslivet og et flertal i Aarhus Byråd.

Tre mulige udfald af mødet

Nej, lyder det fra beboerne i området omkring Thomasminde og fra flere af nabokommunerne.

Nej-siden føler sig opmuntret af den seneste konsulentrapport, der siger, at en ny bynær lufthavn næppe er en rentabel investering.

SE OGSÅ: Bundsgaard: Afgørende for Aarhus' fremtid

Skal planen realiseres, vil det kræve, at lufthavnens hovedaktionær, Aarhus Kommune, skyder 500 millioner kroner ind i projektet, og at der gennem 20 år årligt tilføres lufthavnen 75 millioner kroner.

Ifølge Andreas Krog er der tre mulige udfald af mødet mellem ministeren og borgmesteren - et ja, et nej eller et måske.

- Hvis han siger ja, så kan Aarhus Kommune gå videre med projektet og gå i gang med næste fase, nemlig nogle meget konkrete og temmelig dyre VVM-undersøgelser.

- Siger ministeren nej, bliver det svært for ejerkommunerne at gå videre med planerne.

- Det kan også være, at han siger, at man skal gå tilbage og lave flere undersøgelser, sådan som han gjorde efter det seneste møde mellem parterne, siger Andreas Krog.

Ekspert tror ikke på ny lufthavn

Han hælder mest til vurderingen af, at ministeren vil aflive projektet med henvisning til, at det ikke er samfundsmæssigt rentabelt.

SE OGSÅ: Ingen afklaring på ny lufthavn på byrådsmøde

Det vil ifølge redaktøren også gøre det muligt for borgmester Bundsgaard at drage hjem til Aarhus med æren i behold.

- Så kan borgmesteren og byrådet sige til tilhængerne, Arla og andre dele af erhvervslivet: Nu er det undersøgt, vi ville gerne, men vi blev stoppet af København, siger Andreas Krog.

Økonomiudvalget i Aarhus Byråd holder møde tirsdag eftermiddag, hvor byrådsmedlemmerne vil drøfte meldingen fra transportministeren.

Fakta: Årelang debat om Aarhus Lufthavn

* Aarhus Lufthavn blev anlagt som militær flyvestation i 1943 af den tyske besættelsesmagt.



* Efter krigen fik lufthavnen status af civil lufthavn.



* Lufthavnen ejes af Aarhus Kommune og omegnskommunerne Randers, Favrskov, Syddjurs og Norddjurs i forening.



* Aarhus Byråd fik i 2015 udarbejdet en analyse om en ny placering af lufthavnen, og i forlængelse heraf besluttede byrådet at arbejde videre med en ny placering ved Thomasminde i det nordlige Aarhus.



* En rapport fra konsulentfirmaet Rambøll konkluderer i foråret 2016, at det fysisk godt kan lade sig gøre at anlægge en ny lufthavn ved Thomasminde.



* Rapporten slår dog samtidig fast, at det vil kræve, at Aarhus Kommune bidrager med et egenkapitalindskud på 500 millioner kroner.



* Desuden vil der ifølge analysen være et underskud de første 20 år, som vil kræve et driftstilskud på 75 millioner kroner om året.



* På et møde i Aarhus Byråd 22. juni beslutter et flertal af partierne at gå videre med planerne om en placering ved Thomasminde.